སྤྱིར་བསམ་གཞིག་གི་བར་སྟོང་དེ་མཛེས་པ་འཁྲུངས་བྱེད་ཅིག་ཏུ་རློམས་པ་ཡིན་ན།སྙན་ངག་གི་གོ་དཀའ་སླ་དེའང་ཡོན་ཏན་ཡིན་མིན་གྱི་རྩོད་རྙོག་སྤངས་ཏེ་མཛེས་སྡུག་རིག་པའི་བསམ་བློའི་ངོས་ནས་འགྲེལ་བརྒྱབ་ཆོག་པར་འདོད་པས།སྙན་ངག་དཔྱད་བརྗོད་ནར་སོན་མེད་པའི་དུས་སྐབས་འདི་ཙམ་ལ་སྙན་ངག་བརྩམས་ཆོས་རང་ངོས་ཀྱི་དཔྱད་བརྗོད་གཙོར་བཟུང་ནས་སྙན་ངག་གསར་རྩོམ་དང་དཔྱད་བརྗོད་མཉམ་འཕེལ་བྱ་དགོས་ཤིང་།རིམ་གྱིས་སྙན་ངག་སྤྱིའི་ཆར་ཕྱོགས་དགོས་སྙམ་པ་ནི་ལག་ལེན་བརྒྱུད་སློབ་གསོ་འཐོབ་པའི་རྒྱུད་རིམ་ཞིག་ཡིན་ཏེ།སྙན་ངག་གིས་བརྗོད་སྐྱོང་དགོས་ལ་དཔྱད་བརྗོད་ཀྱིས་སྙན་ངག་སྐྱོང་དགོས་པར་སེམས།དེ་བཞིན་སྙན་ངག་དཔྱད་བརྗོད་པ་དག་གིས་ཀྱང་སྙན་ངག་གི་ཕྱི་རྣམ་ཙམ་མིན་པར་ཕྱི་ནང་ཟུང་འདུས་ཀྱིས་སྒྲིག་གཞི་དང་ཡིད་ཁམས་རེ་རེ་ནས་གཏིང་ཟབ་ཏུ་བསྔོག་འདོན་བྱས་པ་ནི་ངལ་རྫིའི་སྙན་ངག་ཁྲོད་ཀྱི་བསམ་བློའི་གནས་སྟངསདང་།དཔལ་ལྡན་གྱིསྙན་ངག་པའི་བློ་སྦྱོང་གླེང་བཞེས་པ།བྱ་གཞུང་དབྱངས་བྷའིསྙན་ངག་གི་སྐད་ཆའི་མཐར་ཐུག་ལ་དཔྱད་པསྐྱབས་ཆེན་བདེ་གྲོལ་གྱིསྙན་ངག་གི་གསང་མྱུལ་བ་ཞིག་གི་ཟིན་ཐོསོགས་ལས་ཅིག་ཅར་མཐོང་ནུས་པས་སྨད་ཀྱི་སྙན་ངག་གསར་བའི་དཔྱད་བརྗོད་ལེགས་ཤོས་དང་འཕེལ་རྒྱས་སུ་བརྩི་ཆོག་པའོ།།